CELEX: 62009TN0065
Language: mt
Date: 2009-02-14 00:00:00
Title: Kawża T-65/09 P: Appell ippreżentat fl- 14 ta’ Frar 2009 minn Enzo Reali mis-sentenza mogħtija fil- 11 ta’ Diċembru 2008 mit-Tribunal għas-Servizz Pubbliku fil-Kawża F-136/06, Reali vs Il-Kummissjoni

1.5.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 102/23
            
         Appell ippreżentat fl-14 ta’ Frar 2009 minn Enzo Reali mis-sentenza mogħtija fil-11 ta’ Diċembru 2008 mit-Tribunal għas-Servizz Pubbliku fil-Kawża F-136/06, Reali vs Il-Kummissjoni
   (Kawża T-65/09 P)
   2009/C 102/37
   Lingwa tal-kawża: L-Ingliż
   
      Partijiet
   
   
      Appellant: Enzo Reali (Firenze, l-Italja) (rappreżentant: S. Pappas, avukat)
   
      Appellata: Il-Kummissjoni tal-Komunitajiet Ewropej
   
      Talbiet tal-appellant
   
   
               —
            
            
               tannulla s-sentenza appellata u, konsegwentement, tannulla d-deċiżjoni kkontestata tal-Awtorità tal-Ħatra;
            
         
               —
            
            
               tikkundanna lill-Kummissjoni għall-ispejjeż.
            
         
      Aggravji u argumenti prinċipali
   
   Permezz ta’ dan l-appell, l-appellant qed jitlob l-annullament tas-sentenza mogħtija mit-Tribunal għas-Servizz Pubbliku fil-11 ta’ Diċembru 2008 fil-Kawża F-136/06 (1), li ċaħdet ir-rikors li permezz tiegħu l-appellant talab l-annullament tad-deċiżjoni tal-awtorità responsabili għall-konklużjoni tal-kuntratti li kklassifikatu fi grad u fi skala fid-data tad-dħul tiegħu fis-servizz tal-Kummissjoni bħala membru tal-persunal bil-kuntratt.
   Insostenn tal-appell tiegħu, l-appellant jinvoka erba’ aggravji.
   Fl-ewwel lok, huwa jsostni li t-Tribunal għas-Servizz Pubbliku wettaq żball ta’ liġi meta ddeċieda li l-eċċezzjoni ta’ illegalità ta’ ċerti dispożizzjonijiet mid-Dispożizzjonijiet ġenerali ta’ implementazzjoni, imqajma fir-rikors fl-ewwel istanza, kienet inammissibbli peress li ma kienx qajjem dan l-istess motiv fl-ilment tiegħu fil-kuntest tal-proċedura prekontenzjuża. L-appellant isostni li l-kwistjoni ta’ inkompetenza tal-Kummissjoni li għaliha tirreferi l-eċċezzjoni ta’ illegalità tiegħu kien imissha tqajmet ex officio mit-Tribunal għas-Servizz Pubbliku. Sussidjarjament, l-appellant isostni li, anki li kieku t-Tribunal għas-Servizz Pubbliku ma kienx marbut jistħarreġ ex officio din il-kwistjoni, dan il-motiv kellu jitqies bħala ammissibbli sa fejn il-legalità tal-kriterju speċifiku tal-klassifikazzjoni tiegħu kienet diġà ġiet ikkontestata fl-ilment oriġinali.
   Fit-tieni lok, l-appellant isostni li t-Tribunal għas-Servizz Pubbliku wettaq żball ta’ liġi waqt l-eżami tal-kwalifiki tiegħu. Huwa jsostni li l-evalwazzjoni tal-valur ta’ diploma għandha titwettaq fid-dawl tal-leġiżlazzjoni nazzjonali tal-pajjiż li fih tkun inkisbet id-diploma peress li dan jaqa’ esklużivament taħt il-kompetenza tal-Istati Membri u li t-Tribunal għas-Servizz Pubbliku kien arbitrarjament illimita l-portata tal-leġiżlazzjoni Taljana applikabbli u żnaturaha.
   Fit-tielet lok, l-appellant isostni li t-Tribunal għas-Servizz Pubbliku kiser il-prinċipju ta’ non-diskriminazzjoni meta eżamina l-valur tal-kwalifiki tal-appellant u qabbilhom ma’ dawk ta’ persuna li kisbet diploma tal-ewwel livell.
   Fir-raba’ lok, l-appellant jesponi li s-sentenza appellata fiha argument kuntradittorju sa fejn, fl-opinjoni tiegħu, it-Tribunal għas-Servizz Pubbliku jidher li, filwaqt li kkunsidra l-leġiżlazzjoni Taljana, ma applikahiex sabiex isolvi l-kawża preżenti.
   
      (1)  Li għadha ma ġietx ippubblikata fil-Ġabra.